Počinju radovi na renoviranju unutrašnjosti Studentskog centra u Zenici

„Nakon što smo minulih godina sanirali spoljašnjost objekta, ove godine, tačnije od iduće sedmice počinjemo sa radovima na renoviranju unutrašnjosti Studentskog centra u Zenici“, potvrdio nam je njegov direktor Dino Eminović.

Izvršiće se zamjena podnih podloga novim laminatima, te kompletnog inventara u Centru kao što su : kreveti, radni stolovi, stolice, što se nije godinama mijenjalo, te će studenti od oktobra useliti u potpuno obnovljene sobe i novi ambijent, navode u zeničkom Studentskom centu, napominjući da su sredstva za ove namjene u iznosu od 100.000 KM obezbijeđena iz kapitalnih ulaganja resornog Ministarstva ZDK.

Konkurs za prijem studenata za smještaj u ovom Centru u narednoj akademskoj godini, kako najavljuju, biće raspisan 24. avgusta i trajaće 30 dana, te će ovaj put moći aplicirati i oni studenti, koji za to steknu uslove tokom septembarskih ispitnih rokova. U Studentskom centru Zenica raspoloživo će biti 220 ležaja u 87 soba.