Travnjak Bilinog Polja se renovira nakon skoro devet godina

Teren stadiona Bilino Polje u Zenici uskoro bi se trebao renovirati i to nakon skoro devet godina.

Predsjednik FS BiH Vico Zeljković nedavno je izjavio da je prioritet da Zenica bude domaćin svih utakmica, pogotovo kvalifikacionih, a travnjak stadion Bilino Polje najvjerovatnije će biti zamijenjen u toku narednog mjeseca.

FS BiH bi trebao finansirati zamjenu travnjaka, koji je zadnji put promijenjen još u augustu 2012. godine.

“Naše će opredjeljenje biti da Zenica bude domaćin svih utakmica, pogotovo kvalifikacionih, jer, u ovom momentu, sam stadion ispunjava najviše uslova koje traže UEFA i FIFA. Što se tiče Trening centra, proširenje bi dodatno otvorilo i mogućnost, možda, za otvaranje centra za neke komercijalne svrhe, u vidu kada za to ima prostora. Vidio sam dobru volju po tom pitanju u Gradu Zenici i siguran sam da ćemo, u vremenu ispred nas, uraditi dobre stvari i nastaviti da razvijamo postojeći centar”, rekao je Zeljković u martu ove godine kada je posjetio Zenicu i gradonačelnika Fuada Kasumovića.

Bosna i Hercegovina je godinama unazad gotovo sve utakmice igrala u Zenici, dok je u posljednjih nekoliko godina i stadion “Grbavica” u nekim duelima bio domaćin Zmajevima.